Hlava VI: Reprezentácia utrpenia v kontexte viery

Francis Bacon bol umelcom, ktorý sa narodil anglickým rodičom v Írsku v roku 1909. Keďže v Írsku prebiehali boje medzi katolíkmi a protestantmi, bolo jeho detstvo ako Angličan a protestant poznačené segregáciou a napätím nakoľko bol vychovávaný v období Sinn Féin hnutia. Jeho otec bol tréner koní, žili na prašnej farme a k tomu bol Bacon od dieťaťa astmatik. Po niekoľkých incidentoch, kde bol rodičmi pristihnutý v matkinom spodnom prádle, bol otcom vyhostený z domu a šiel žiť k jeho starej mame. Po tomto pobyte šiel k známemu jeho rodičov, ktorý jeho homosexualitu podporoval a kvôli tomu bol schopný žiť konečne voľne a neskrývať svoje ja. Na začiatku svojej kariéry sa venoval interiérovému dizajnu, čo ale počas svojich najslávnejších chvíľ pred verejnosťou skrýval.

V mnohých diskusiách týkajúcich sa jeho prác sa Bacon otvorene stavia proti viere, konkrétne voči kresťanstvu. V týchto vyjadreniach opisuje vplyv cirkvi, ako spôsob zľahčovania utrpenia tým, že ho urobí účelným pre správny kresťanský život. Aj napriek jeho výrokom ako napríklad ´viera je fantázia´, ´náboženstvo je spôsob disciplinovania ľudí´ alebo ´vlády používajú náboženstvo na ovládanie ľudí´, Bacona intenzívne priťahovali symboly kresťanských tradícií a obzvlášť motív pápeža a ukrižovania. Pri svojich štúdiách hláv s pápežským námetom sa vyhradzoval voči myšlienke pápežských portrétov, ktoré slúžili ako médium, vďaka ktorému boli pápeži zvečnení a v podstate ´vysvätení´ na úroveň nesmrteľnej figúry. Svojimi interpretáciami vyjadril diametrálne opačnú myšlienku a to myšlienku smrti a prchavosti života. V týchto prácach pracuje s postavou pápeža nie ako s bytosťou, ktorá je nesmrteľná a svojím postavením si vyslúžila miesto v raji ale ako s fyzickou schránkou, ktorá sa bolestiam, utrpeniu a následnému vyhasnutiu života nevyhne. Baconove portréty hláv predstavujú prelom v portrétovaní, svoje subjekty tu nevyobrazuje ako postavy podliehajúce pozorovaniu umelca ale zachytáva rozklad bytia pred divákovými očami(Arya 2009;Arya 2011).

V diele *Hlava VI* vyobrazil postavu založenú na námete Velázquezovho Portrétu Innocenta X. Vidíme tu sediacu postavu v priesvitnej sklenenej klietke. Na tejto klietke visí povraz nachádzajúci sa priamo nad tvárou postavy, ktorý by sme mohli identifikovať ako svetelný vypínač, ktorý sa stal v jeho ďalších prácach častou súčasťou kompozícií. Postava je oblečená v pápežskom purpurovom šate s bielym golierom a je vyobrazená v momente agonického kriku. Bacon tu ako v mnohých svojich portrétoch hláv vyobrazil len spodnú časť tváre, čím sa mu podarilo depersonalizovať postavu pápeža a svojím vyobrazením zosobnil pocit agónie a úzkosti. Tento námet sa nachádza na hnedom pozadí s expresívnymi ťahmi čiernej farby so stopami žltej(Daniels 2009).

Vyššie spomenuté momenty z jeho života, sa podľa mňa veľmi intenzívne zrkadlia v jeho sérii hláv. V diele *Hlava VI* pozorujeme aspekty jeho života po ich pretransformovaní Baconovým cynickým štetcom na plátne. Jeho roky strávené v prachu s astmatickými problémami vidíme vo vákuu, do ktorého svoje postavy v utrpení zasadzuje(Schwenger 2014). Obdobie vnímania náboženských problémov v krajine, kde vyrastal, vo svojom obraze reprezentuje démonizovaním hlavy cirkvi, ktorá namiesto toho aby odpočívala vo večnosti, ako tomu bolo pri starších pápežských portrétoch, v Baconovej vízii nekonečne trpí vo vákuu sklenenej klietky. Na tento pápežský námet naväzuje aj otázka homofóbie, ktorá mala miesto ako v cirkvi tak aj v Baconovej domácnosti. Otcov (etymologický význam slova pápež pochádza zo slova *papa*, v preklade otec) nesúhlas s jeho vlastným životom, ktorý ho sprevádzal aj po otcovej smrti(Arya 2009, s. 37). Taktiež sa tu určitým spôsobom zrkadlí aj jeho profesia interiérového dizajnéra, za ktorú sa tak hanbil, no aj tak v ňom prebývala. Teraz už ale nepracoval s predmetmi, ktoré majú slúžiť ľuďom ale pracuje s ľuďmi, ktorých zasadzuje do svojich klaustrofobických priestorov.

Literatúra

ARYA, Rina, 2009. Painting the Pope: An Analysis of Francis Bacon's Study After Velazquez's Portrait of Innocent X*.* *Literature and Theology*, Vol. 23, No. 1, s. 33–50. Dostupné z: <https://www.jstor.org/stable/23927139> [cit. 2021-04-28].

ARYA, Rina, 2011. The Primal Cry of Horror: The A-theology of Francis Bacon. *Artibus et Historiae*s, Vol. 32, No. 63, s. 275–283. Dostupné z: <https://www.jstor.org/stable/i40072095> [cit. 2021-04-28].

DANIELS, Rebecca, 2009. Francis Bacon and Walter Sickert: 'Images Which Unlock Other Images'. *The Burlington Magazine*, Vol. 131, No. 1273, Art in Britain, s. 224–230. Dostupné z: <https://www.jstor.org/stable/40480141>[cit. 2021-04-28].

SCHWENGER, Peter, 2014. Phenomenology of the Scream. *Critical Inquiry*, Vol. 40, No. 2, Winter, s. 382–395. Dostupné z: <https://www.jstor.org/stable/10.1086/673746> [cit. 2021-04-28].

Adam Dvořák